Broj: 711-I-1043-P-104/21-02-17

Zagreb, 2. lipnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnika Bojana Simoniča, općinskog načelnika Općine Lovran,** na 129. sjednici, održanoj 2. lipnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Bojana Simoniča, općinskog načelnika Općine Lovran,** **povodom navoda iz podnesene prijave da je u Lovranskim listu, čiji nakladnik je Općina Lovran, u travnju 2021.g. objavljen intervju s Ilanom Viskićem, kandidatom za člana Općinskog vijeća Općine Lovran iste koalicije stranaka čiji kandidat je i dužnosnik Bojan Smonič, neće se pokrenuti s obzirom da navedene okolnosti ne upućuju na moguću povredu odredbi ZSSI-a počinjenu od strane dužnosnika Bojana Simoniča.**

Obrazloženje

Protiv dužnosnika Bojana Simoniča, općinskog načelnika Općine Lovran, podnesena je dana 3. svibnja 2021.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-1635-P-104/21-01-1 te je povodom iste otvoren predmet broj: P-104/21.

U predmetnoj prijavi se u bitnome navodi da je povodom Dana Općine Lovran, koji se obilježava 23. travnja, izašao novi broj „Lovranskog lista“ koji izdaje Općina Lovran, a u kojem je dužnosnik Bojan Simonič prezentirao sebe i članove svoje liste za Općinsko vijeće navedene jedinice lokalne samouprave. U prijavi se nadalje navodi da je Ilan Viskić, kandidat na dužnosnikovoj listi za člana Općinskog vijeća Općine Lovran u navedenom broju „Lovranskog lista“ dobio duplericu te se postavlja pitanje je li ispravno za svoju promidžbu koristiti proračun Općine Lovran i to u tiskovini koja je izašla manje od mjesec dana prije izbora.

U privitku prijave dostavljen je „Lovranski list“, glasilo Općine Lovran, br. 53., izdan od strane Općine Lovran, u travnju 2021.g., u kojem je na 33. str. objavljen intervju sa Ilanom Viskićem o njegovoj ljubavi prema maškarama, pod nazivom *„Kad se „Pešekani“ maškaraju“.*

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. istog članka propisnao je da se podnositelju prijave jamči anonimnost.

Člankom 3. stavkom 1. podstavkom 39. je propisano da su općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da Bojan Simonič obnaša dužnost općinskog načelnika Općine Lovran, počevši od 7. lipnja 20121.g., a istu dužnost obnašao je i u prethodnom mandatu 2017.-2021. te je stoga, povodom obnašanja navedenih dužnosti, obvezan postupati sukladno odredbama ZSSI-a.

Uvidom u kandidacijske liste za izbor općinskog načelnika Općine Lovran utvrđeno je da je dužnosnik Bojan Simonič bio kandidat koalicije Akcije mladih, Primorsko goranskog saveza i Unije Kvarnera. Također, uvidom u kandidacijske liste za izbor članova Općinskog vijeća Općine Lovran utvrđeno je da je Ilan Viskić bio kandidat iste koalicije stranaka.

Navedene kandidacijske liste objavljene su na stranici Državnog izbornog povjerenstva dana 3. svibnja 2021.g.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatratin da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu toga Zakona osobe navedene u stavku 2. toga članka (članovi obitelji) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo prvenstveno ističe da je kroz svoju dosadašnju praksu zauzelo stav da se članstvo dužnosnika i druge fizičke osobe u istoj političkoj stranci ili izbornoj koaliciji, odnosno okolnost da su dužnosnik i druga fizička osoba na izborima kandidati na istoj kandidacijskoj listi, sama po sebi, ne smatra okolnošću prema kojoj se navedena osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali navedena okolnost sama po sebi nije dovoljna da bi se opravdano smatralo da su se navedene osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Slijedom navedenoga, okolnost da su Bojan Simonič i Ilan Viskić bili kandidati iste koalicije stranaka na lokalnim izborima sama po sebi ne ukazuje na interesnu povezanost dužnosnika i Ilana Viskića u smislu članka 4. stavkom 5. ZSSI-a

Nadalje, člancima 33. do 35. Zakona o lokalnim izborima („Narodne novine“ broj 144/12., 121/16., 98/19., 42/20., 144/20. i 37/21.) propisano da je izborna promidžba skup radnji koje poduzimaju sudionici izborne promidžbe u svrhu javnog predstavljanja i obrazlaganja svojih izbornih programa biračima. Sudionici izborne promidžbe su kandidati, nositelji kandidacijskih lista grupe birača, političke stranke, odnosno dvije ili više političkih stranaka, naznačeni na objavljenoj listi kandidata i zbirnoj listi. Svi sudionici izborne promidžbe imaju pravo na izbornu promidžbu pod jednakim uvjetima. Troškovi izborne promidžbe i prava na naknadu uređuju se posebnim zakonom. Izborna promidžba počinje danom objave zbirnih lista, a prestaje 24 sata prije dana održavanja izbora.

Povjerenstvo obrazlaže da su pravovaljane kandidacijskih liste za izbor općinskih načelnika, gradonačelnika i župana i njihovih zamjenika te za izbor općinskih i gradskih vijeća i županijskih skupština objavljene na internetskim stranicama Državnog izborog povjerenstva dana 3. svibnja 2021.g. S obzirom da je intervju s Ilanom Viskićem u Lovranskom listu objavljen u travnju 2021.g., proizlazi da je isti objavljen prije službenog početka izborne promidžbe koja započinje danom objave zbirnih kandidacijskih lista.

Također, izborna promidžba podrazumijeva poduzimanje radnji u svrhu javnog predstavljanja svojih izbornih programa biračima, dok je u Lovranskom listu objavljen intervju o ljubavi Ilana Viskića prema maškarama, što se ne može smatrati predstavljanjem svog izbornog programa.

Završno, troškovi izborne promidžbe i prava na naknadu uređeni su Zakona o financiranju političkih aktivnosti, izborne promidžbe i referenduma („Narodne novine“ 29/19. i 98/19.) koji je u nadležnosti Državnog izbornog povjerenstva.

S obzirom na sve navedeno, Povjerenstvo iz zaprimljene prijave nije steklo saznanja koja bi upućivala na moguću povredu odredbi ZSSI-a te je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Bojan Simonič, elektroničkom dostavom
2. Podnositelj prijave, poštom
3. Objava na internetskoj stranici Povjerenstva
4. Pismohrana